Dacă iniţial era de aşteptat ca Primarul General al Capitalei, Gabriela Firea, să aibă cel mai mare salariu din ţară, primarul de la Alba Iulia, Mircea Hava, a demonstrat că mereu se poate mai mult, scrie capital.ro. Salariul lui brut: 16.313 lei pe lună (12.265 de lei net/lună), este cu aproape două mii lei peste indemnizaţia lunară a edilului-şef al Bucureştiului.

Capitala are un regim special stabilit prin definiţie. Primarul Gabriela Firea are un salariu brut de 14.500 lei (10902 lei net/lună), cu un coeficient 10 de calcul. Un punct din coeficient este egal cu salariul minim brut, respectiv 1.450 de lei.

Cele mai mari salarii

Cu cifrele în mână, sare în ochi salariul primarului municipiului Alba Iulia, Mircea Hava: 16.313 lei brut (12.265 de lei net/lună), mai mare, aşa cum am menţionat, decât cel la Gabrielei Firea.

Un salariu similar celui al primarului Gabriela Firea încasează şi fostul premier Emil Boc, primar al Clujului. Suma: 14.500 lei brut pe lună.

Topul salariilor

Primar Alba Iulia, Mircea Hava: 16.313 lei brut

Primar Cluj-Napoca, Emil Boc: 14.500 lei brut

Primar Bistriţa, Ovidiu Creţu: 13.050 lei brut

Primar Zalău, Ionel Ciunt: 13.050 lei brut

Primar Iaşi, Mihai Chirica: 13.000 lei brut

Primar Timişoara, Nicolae Robu: 13.000 lei brut

De cealaltă parte, preşedintele Consiliului Judeţean Cluj Alin Tişe şi preşedintele Consiliului Judeţean Iaşi Maricel Popa sunt printre cei mai bogaţi şefi de CJ, conform declaraţiilor de avere postate pe paginile de internet ale acestor instituţii,

Alin Tişe, preşedintele Consiliului Judeţean Cluj, are o casă în Cluj-Napoca şi două autoturisme de lux, plus o autoutilitară, conform celei mai recente declaraţii de avere postate pe pagina de internet a instituţiei. Familia Tişe mai deţine bijuterii în valoare de 16.000 de euro şi depozite bancare în valoare de 156.000 de lei şi 2.700 de euro.

Soţii Tişe au însă investiţii de milioane de lei în proiectul imobiliar Central Business Plaza din Cluj-Napoca, care se ocupă cu vânzări sau închirieri spaţii comerciale, birouri şi apartamente. Suma de bani se ridică la aproape trei milioane de lei. Tişe are însă şi datorii la bănci, în valoare de 326.000 de euro. A câștigat anul trecut din salariul de senator 32.406 lei, iar din salariul de președinte de Consiliu Județean suma de 29.553 lei.